Ο υπουργός Επικρατείας και Ψηφιακής Διακυβέρνησης Κυριάκος Πιερρακάκης ανέφερε ότι η ψηφιακή πύλη του Δημοσίου gov.gr θα είναι διαθέσιμη για τους πολίτες σε λίγες μέρες. "Μέσα στις επόμενες ημέρες θα είναι διαθέσιμη η ψηφιακή πύλη του Δημοσίου, το gov.gr. Το gov.gr θα μαζέψει για αρχή όλες τις υφιστάμενες ψηφιακές υπηρεσίες του Δημοσίου σε ένα σημείο... Αυτές οι υπηρεσίες είναι περίπου 500. Προσθέτουμε και κάποιες νέες που είναι η υπεύθυνη δήλωση και η εξουσιοδότηση. Αυτό θα το κάνουν χρησιμοποιώντας τους κωδικούς του ΤΑΧΙS", είπε μεταξύ άλλων ο κ. Πιερρακάκης μιλώντας στον ΑΝΤ1.

"Αμέσως μετά θα φτιαχτεί μία φόρμα επικοινωνίας των πολιτών γιατί ξέρετε ότι αυτή τη στιγμή το ελληνικό Δημόσιο δεν έχει επίσημο μητρώο επικοινωνίας, δηλαδή δεν υπάρχει ένα μέρος στο οποίο βρίσκονται τα επίσημα στοιχεία του καθενός μας. Πρέπει να υπάρχει ένα κεντρικό σημείο γιατί αν ξέρω το κινητό σας, τότε μπορείτε στο κινητό σας εφόσον μας το έχετε δηλώσει να λαμβάνετε υπηρεσίες. Η νούμερο ένα υπηρεσία αυτή τη στιγμή είναι τα φάρμακα, είναι η συνταγογράφηση. Και για αυτό τον λόγο πρέπει με βάση τα ιατρικά πρωτόκολλα να μπορούμε να λαμβάνουμε συνταγές με sms στο κινητό μας. Αυτό είναι που θα ισχύσει από την επόμενη εβδομάδα σε συνεργασία με το υπουργείο Υγείας", σημείωσε ο υπουργός Επικρατείας και Ψηφιακής Διακυβέρνησης.

Δείτε το βίντεο από τον ΑΝΤ1: